Több sportágban versenyzett. A "Sportkedvelők Köre", majd a "Magyar Atlétikai Club" (MAC) futója és kerékpárversenyzője, egyúttal a "Neptun Evezős Egyesület" evezőse és a "Budapesti Korcsolyázó Egylet" (BKE) gyorskorcsolyázója volt. Többszörös magyar rekorder és bajnok. 1894-ben futott száz yardos rekordját (10,3 mp) csak kilenc, 880 yardos rekordját (2:05,5) csak tizennégy év múlva tudták megdönteni. Eredményei alapján 1896-ban egyike lett az I., az athéni olimpián részt vett nyolc magyar sportolónak. A 100 méteres síkfutás előfutamaiban kiesett, de 800 méteres síkfutásban a győztes ausztrál Edwin Flack mögött – 2:11,00 idővel – megszerezte a magyar atlétika első olimpiai ezüstérmét.